Diari Oficial de la Generalitat Valenciana


Sumari del DOGV 9511, del 13-01-2023 (2022/12284)

RESOLUCIÓ de 7 de novembre de 2022, del director general de Qualitat i Educació Ambiental, per la qual es formula declaració d'impacte ambiental del Projecte de modificació substancial de l'autorització ambiental integrada d'indústria de fabricació de rajoles ceràmiques, carretera de Castelló de la Plana-l'Alcora, km 2,2 de la CV-16, del terme municipal de Castelló de la Plana. Expedient: (1298711) 078/2019/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9511

Data del DOGV
:   13-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12341


Data del document
:   07-11-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Correcció d'errades

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Castelló de la Plana
    * impacte ambiental

RESOLUCIÓ de 7 de novembre de 2022, del director general de Qualitat i Educació Ambiental, per la qual es formula declaració d'impacte ambiental del Projecte de modificació substancial de l'autorització ambiental integrada d'indústria de fabricació de rajoles ceràmiques, carretera de Castelló de la Plana-l'Alcora, km 2,2 de la CV-16, del terme municipal de Castelló de la Plana. Expedient: (1298711) 078/2019/AIA. [2022/12619]  
Declaració d'impacte ambiental  
Expedient: (1298711) 078/2019/AIA.  
Títol: Modificació substancial de l'autorització ambiental integrada d'indústria de fabricació de rajoles ceràmiques.  
Promotor: Grespania, SA.   
Òrgan substantiu: Direcció General de Qualitat i Educació Ambiental.  
Ref. de l'òrgan substantiu: 084/19 IPPC.  
Localització: carretera Castelló de la Plana - l'Alcora, km 2,2 de la CV-16 de Castelló de la Plana (Castelló).  
NIMA: 4685468909.  
  
Antecedents i descripció del projecte  
Hi consta estimació d'impacte ambiental, emesa el 10 d'octubre de 2003 (expedient 141/02/AIA) al si de l'autorització ambiental integrada 013/AAI/CV, atorgada a Grespania, SA, el 23 de desembre de 2004. L'estimació d'impacte ambiental es va realitzar per a la tramitació de l'autorització administrativa com a productor de residus perillosos, amb una capacitat productiva de productes ceràmics en aqueix moment de 10.500 m²/dia (aproximadament 315 t/dia). La indústria s'havia posat en marxa l'any 1976.  
Actualment, l'empresa Grespania, SA, promou un projecte de modificació substancial de l'autorització ambiental integrada d'indústria de fabricació de rajoles ceràmiques en la carretera Castelló-l'Alcora quilòmetre 2,200 de la CV-16, del terme municipal de Castelló de la Plana.  
  
El projecte presentat té com a objecte ampliar la producció de productes ceràmics fins a 20.000 m²/dia (de l'ordre de 600 t/dia). Per a dur a terme l'ampliació, es construirà una nova nau (nau 5) en la planta II adossada a la nau 4 existent. La nova construcció comptarà amb una superfície de 2.400 m², augmentarà la superfície construïda en un 3,58 %, amb una superfície total construïda de 69.426 m². Així mateix, s'ampliarà la maquinària existent, entre altres en un forn monoestrat de corrons, assecador vertical EVA 414, premsa hidràulica PH-10314, línia d'esmaltació, dues línies de classificació i dues rectificadores en sec que substituiran les actuals (en humit).  
Segons certificat municipal, emés per l'Ajuntament de Castelló de la Plana el 17 de desembre de 2018, les normes urbanístiques transitòries classifiquen la parcel·la on es pretén instal·lar l'activitat com a 10. Industrial. Categoria D situació tercera, del tipus ZI-1, i l'activitat de fabricació de rajoles ceràmiques serà compatible amb l'ordenació vigent.  
La indústria se situa en un polígon industrial que es troba urbanitzat i compta amb els serveis bàsics necessaris (evacuació d'aigües residuals, evacuació aigües pluvials, vials de circulació, energia elèctrica, xarxa de gas natural i distribució d'aigua potable).  
El procés productiu de fabricació de paviment ceràmic per monococció s'inicia amb la recepció i l'emmagatzematge en sitges de l'argila atomitzada. L'argila es transporta mitjançant cinta transportadora i és introduïda en els motles de les premses hidràuliques, i una vegada premsades les peces es raspallen i desbarben abans d'introduir-les en l'assecador ràpid de tipus vertical i d'ací les peces passen a la línia d'esmaltació.  
Els diferents esmalts i colors que componen cada model són aplicats en la línia d'esmaltació en forma de suspensió aquosa en campanes i capçals serigràfics, mitjançant disc o aerògraf. Una vegada esmaltades les peces, s'introdueixen en els boxs per estrats i s'emmagatzemen al parc abans d'entrar en el forn monoestrat. Les peces ja cuites passen directament a la secció de classificació, o bé a la de poliment, tall i rectificació en sec, abans d'anar a la classificació i paletització per a la posterior expedició.  
Quant als consums de la planta, el procés productiu utilitza energia elèctrica i gas natural. L'aigua de proveïment, tant per al procés productiu com en els sanitaris i altres consums, prové de la xarxa municipal d'aigües a través de l'empresa FACSA. El consum després de l'ampliació serà aproximadament de 66.3666 m³/any. Segons comunicació de FACSA de data 10 d'agost de 2022, aquest subministrament, en cas que es mantinguen les condicions actuals, pot atendre's des del servei públic de proveïment.  
  
Tramitació administrativa  
Amb data 17 de setembre de 2019, es registra en el Servei d'Avaluació Ambiental (òrgan ambiental) un ofici del Servei de Prevenció i Control Integrat de la Contaminació (òrgan substantiu), on se sol·licita el pronunciament sobre la suficiència i la idoneïtat de la documentació presentada d'acord amb l'article 28 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, i s'hi adjunta la documentació següent: sol·licitud del promotor, estudi d'impacte ambiental, projecte i documentació complementària.  
En data 17 d'abril de 2020, l'òrgan substantiu va donar trasllat a aquest òrgan ambiental de nova documentació complementària i resultat de la informació pública, sense que s'hagen presentat al·legacions al projecte.  
El 5 de juny de 2020, l'òrgan ambiental remet l'informe de suficiència a l'òrgan substantiu per a esmenar la documentació aportada i completar l'expedient.  
L'1 de juliol de 2020, l'òrgan substantiu remet esmena del promotor de l'estudi d'impacte ambiental i tota altra documentació complementària aportada per aquest.  
En data 28 de setembre de 2022, l'òrgan substantiu remet nova documentació per a completar l'expedient.  
Simultàniament, l'òrgan substantiu va formular consulta a les administracions públiques afectades. S'ha rebut còpia dels informes següents:  
- Informe favorable condicionat de la Confederació Hidrogràfica del Xúquer de data 4 d'octubre de 2019.  
- Informe favorable de l'entitat de sanejament d'aigües (EPSAR) de data 7 d'octubre de 2019.  
- Informe favorable del Servei de Protecció de l'Atmosfera de data 13 de maig de 2022. S'hi indica que l'ampliació projectada es considera compatible amb el Pla de millora de qualitat de l'aire de la zona ES1003: Millars-Penyagolosa (àrea costanera) i Aglomeració ES1018: Castelló.  
- Informe favorable de la Secció Forestal en matèria de vies pecuàries de data 30 de maig de 2022.  
- Comunicació de FACSA sobre la disposició de proveïment d'aigua de data 10 d'agost de 2022. Condicionat a la formalització de la corresponent nova pòlissa de subministrament, així com la nova instal·lació de connexió de servei i comptador amb les condicions tècniques i el diàmetre requerits.  
  
Consideracions ambientals  
El sector ceràmic té una àmplia implantació a la província de Castelló, i un grau de coneixement i desenvolupament tecnològic tals que les millors tècniques disponibles són àmpliament conegudes i aplicades.  
  
Castelló de la Plana se situa en la zona de qualitat de l'aire: zona ES1003: Millars-Penyagolosa (àrea costanera) i en Aglomeració ES1018: Castelló. La instal·lació se situa en una parcel·la del polígon industrial Benadressa del terme municipal de Castelló de la Plana i a diversos quilòmetres del seu nucli urbà. El polígon es troba delimitat per la CV-16 al sud, la CV-10 a l'oest, el corriol Camí de la Pedra al nord i el riu Sec a l'est. La classificació urbanística segons les normes urbanístiques de l'Ajuntament de Castelló és sòl urbà industrial del tipus ZI-1.  
  
L'ampliació sol·licitada limita amb la via pecuària denominada Corriol de la Pedrera, amb una amplària legal de 8 metres. Aquesta via pecuària en la zona d'actuació manca de delimitació administrativa. No obstant això, les actuacions previstes no preveuen afecció al trànsit ramader ni als altres usos compatibles o complementaris d'aquesta.  
La indústria se situa en una zona amb vulnerabilitat mitjana i accessibilitat alta d'aqüífers. Segons l'ESIA, l'activitat no disposa de cap tipus de captació que puga interferir en l'aqüífer existent. Així mateix, a l'efecte d'evitar la contaminació del sòl i el corresponent risc de contaminació d'aqüífers, tota la superfície estarà urbanitzada i formigonada.  
  
Les afeccions per emissions a l'atmosfera es produeixen durant les etapes de descàrrega, transport i manipulació d'argila, que genera gran quantitat de partícules difuses, que seran aspirades per filtres de mànegues. L'assecador i el forn produiran emissions atmosfèriques dels productes obtinguts per la combustió del gas natural, es realitzarà el manteniment d'aquests per controlar que les emissions no es troben fora dels límits legalment establits. Així mateix, es preveu instal·lar tres filtres de cartutxos amb les seues corresponents ximeneres, un filtre per a la zona de la premsa i dos filtres per a la captació de les partícules emeses pel procés de rectificació en sec.  
Els sorolls i les vibracions que produeix la indústria seran majoritàriament durant la fase de funcionament. Per evitar la producció de vibracions, se situaran els motors de les màquines a més de 0,7 m de barandats i pilars; s'intercalaran elements amortidors en les fonamentacions de màquines i motors principals (de filtres de mànegues, premses hidràuliques). S'insonoritzaran les plataformes de l'assecador, centraleta hidràulica de la premsa, turbines de filtres d'aspiració i ubicació del material trencat en les línies de selecció. Així mateix, amb la finalitat de complir els nivells sonors establits en la normativa d'aplicació, la maquinària se situarà sobre bancades, amb fonamentacions aïllades del paviment en el cas de les premses, i mitjançant elements elàstics en el cas de tamisos i ventiladors. Els punts amb major nivell de soroll (plataformes de l'assecador, centraleta hidràulica de la premsa, turbines de filtres d'aspiració i ubicació del material trencat en les línies de selecció) s'insonoritzaran de manera que es reduïsquen els seus valors i eviten la contaminació acústica.  
Pel que fa a les aigües residuals industrials, hi ha dos processos, les que procedeixen del procés d'esmaltació i preparació d'esmalts són conduïdes a l'estació depuradora fisicoquímica situada en la planta. Després del procés de depuració, les aigües són abocades al col·lector municipal. Mentre que els llots generats en el procés de depuració són transportats mitjançant cisternes a un gestor autoritzat. Les aigües residuals que provenen del procés de tall, rectificació i poliment són enviades a una depuradora fisicoquímica dissenyada per a la decantació dels sòlids en suspensió. L'aigua, una vegada depurada, és recirculada en el procés de tall, rectificació i poliment a la manera de circuit tancat. En aquest cas, els llots obtinguts són premsats i, posteriorment, gestionats per una empresa autoritzada. La quantitat d'aigua abocada quan es realitze l'ampliació serà aproximadament de 30.000 m³/any.  
Es realitzaran mesuraments de les aigües industrials abocades al clavegueram, amb la finalitat de controlar els nivells abocats i garantir el compliment dels valors límit marcats per la llei, i per a comprovar el perfecte funcionament de les depuradores.  
Les aigües sanitàries procedeixen de vestuaris i oficines, i són abocades al col·lector d'aigües residuals.  
Les aigües pluvials seran canalitzades i connectades a la xarxa de pluvials del polígon.  
Es durà a terme una recollida selectiva de residus i s'emmagatzemaran en recintes reservats per a cadascun d'aquests segons les seues característiques. S'aplicaran les millors tècniques disponibles (MTD) amb l'objectiu de minimitzar els residus, mitjançant reciclatge, reutilització, recuperació o qualsevol altra destinada a obtindre matèries primeres secundàries. En el cas dels llots ceràmics, les suspensions aquoses i el residu de material ceràmic, es realitzarà una valorització dels residus en els atomitzadors dels gestors autoritzats.  
Com a programa de vigilància ambiental, es proposa la verificació periòdica dels impactes previstos, la validesa de les mesures protectores i correctores proposades, així com les mesures de revisió i manteniment de les instal·lacions ja esmentades en els paràgrafs anteriors, d'acord amb la periodicitat reglamentària. Entre altres, es realitzaran mesuraments d'emissions dels nous focus, auditories acústiques, mesuraments d'aigües industrials després del seu pas per les depuradores, així com revisió i manteniment periòdic de la maquinària (forns i assecadors) perquè les emissions estiguen dins dels límits establits.  
  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I grup 4 apartat k.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'anterior, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de modificació substancial de l'autorització ambiental integrada d'indústria de fabricació de rajoles ceràmiques, promogut per Grespania, SA, carretera de Castelló de la Plana-l'Alcora, km 2,2 de la CV-16 de l'Alcora (Castelló), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i tota altra documentació que hi haja en l'expedient, i de conformitat amb les condicions següents:  
1. Totes les operacions de manteniment i manipulació de materials pulverulents entrants en el complex es realitzaran en naus tancades i en depressió. Així mateix, haurà d'assegurar-se el tancament de tots els sistemes de transport de matèries primeres pulverulentes a les fàbriques (cintes transportadores, catúfols, etc.).  
2. Les operacions de càrrega i trituració de matèries primeres a granel, així com les operacions d'emmagatzematge i descàrrega de grànul atomitzat, i les operacions d'emmagatzematge del material pulverulent recuperat en els sistemes correctors, de materials molts i fins. Es duran a terme en naus tancades dotades de sistema d'aspiració amb depuració posterior.  
3. El transport de materials pulverulents haurà de realitzar-se en camions coberts i tancats per evitar vessaments i sobreeiximents. Així mateix, es mantindran netes les zones de circulació i es limitarà la velocitat.  
4. Les operacions de gestió (emmagatzematge temporal i recollida per un gestor autoritzat) de les partícules capturades pels filtres de mànegues es realitzaran de manera que s'assegure el confinament de les partícules i s'evite la seua dispersió en l'ambient. Els filtres de mànegues estaran dotats de contenidors o sacs adequats per a emmagatzemar les partícules, evitant-ne la deposició directa sobre el sòl.  
5. En la línia o línies d'aigua de l'activitat susceptibles de generar abocaments d'aigües residuals no haurà d'existir cap sistema d'alleujament capaç de generar abocament per qualsevol mitjà i periodicitat, a domini públic hidràulic.  
6. Les basses de l'estació depuradora de la indústria hauran de disposar de capacitat adequada i estaran sobredimensionades, respecte a les condicions normals de funcionament, a fi d'evitar vessaments que pogueren arribar a la xarxa d'evacuació d'aigües pluvials.  
7. Resulten aplicables les condicions establides en les anteriors resolucions d'impacte ambiental en relació amb el funcionament i l'explotació de la planta.  
8. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre, resolc:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs, sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 7 de novembre de 2022.- El director general de Qualitat i Educació Ambiental: Joan Piquer Huerga.